**ΜΑΘΗΤΙΚΟ ΚΙΝΗΜΑΤΟΓΡΑΦΙΚΟ ΦΕΣΤΙΒΑΛ ΒΟΡΕΙΟΥ ΑΙΓΑΙΟΥ: Cineμάθεια 2012-2013**

ΘΕΜΑ ΤΑΙΝΙΩΝ: **«Η σιωπή των αγαλμάτων ιστορεί …»**

Έχοντας ως στόχο την πραγματοποίηση **ενός κινηματογραφικού φεστιβάλ για μαθητικές ομάδες σχολείων της Δ/θμιας Εκπ/σης των νησιών του Βορείου Αιγαίου**, την ερχόμενη Άνοιξη στο νησί της Χίου, σας καλούμε να δημιουργήσετε μία ταινία, διάρκειας 10 έως 15 λεπτών (χωρίς τους τίτλους αρχής και τέλους), μυθοπλασίας, ντοκιμαντέρ ή κινουμένων σχεδίων και να την υποβάλλετε στο φεστιβάλ αυτό.

Οι ταινίες πρέπει να εμπνέονται από ένα ή περισσότερα αγάλματα της Χίου, Ψαρών, Οινουσσών, Λέσβου, Λήμνου, Άι-Στράτη, Σάμου, Ικαρίας και Φούρνων και να περιστρέφονται γύρω από ποικίλα θέματα -ιστορικά, κοινωνικά, περιβαλλοντικά, πολιτισμικά- που η ίδια η ομάδα θα θελήσει να προσεγγίσει και με όποιους τρόπους κινηματογραφικής γραφής επιλέξει (ταινίες σύντομης μυθοπλασίας, οδοιπορικά-ντοκιμαντέρ, ταινίες κινουμένων σχεδίων). Το θέμα του φεστιβάλ θα έχει γενικό τίτλο: **«Η σιωπή των αγαλμάτων ιστορεί …»**

**Το βασικό ζητούμενο είναι να μιλήσουν οι μαθητικές αυτές ταινίες με τρόπο απλό, αληθινό και ζωντανό για το Χθες, το Τώρα και το Αύριο των μικρών ή μεγαλύτερων κοινοτήτων μας, αποφεύγοντας πιθανές συμπληγάδες διδακτισμού και σπουδαιο­φάνειας.**

Οι ταινίες, αφού αξιολογηθούν από κριτική επιτροπή εγνωσμένου κύρους, η οποία θα οριστεί προσεχώς, θα διαγωνισθούν για τα εξής **βραβεία**:

* Καλύτερης ταινίας (μυθοπλασίας, ντοκιμαντέρ, κινουμένων σχεδίων)
* Σκηνοθεσίας
* Σεναρίου
* Καλύτερης ερμηνείας κοριτσιού
* Καλύτερης ερμηνείας αγοριού
* Κοστουμιών-Σκηνογραφίας
* Φωτογραφίας
* Μουσικής (επιμέλειας)
* Μοντάζ

Η δήλωση ενδιαφέροντος συμμετοχής πρέπει να γνωστοποιηθεί στον **Τομέα Σχολικών Δραστηριοτήτων Δ.Ε.Ε. Χίου,** με τη συμπλήρωση του σχεδίου υποβολής ταινίας μικρού μήκους, το οποίο και επισυνάπτεται, έως τις εξής **καταληκτικές ημερομηνίες**:

έως **10 Δεκεμβρίου 2012**, αν υποβληθεί ως πρόγραμμα σχολικής δραστηριότητας και

έως **20 Δεκεμβρίου 2012**, αν υποβληθεί ως προϊόν άλλης ερευνητικής ή διδακτικής εργασίας

Όταν αυτή η πρώτη φάση ολοκληρωθεί, οι ενδιαφερόμενοι θα πληροφορηθούν για τα επόμενα στάδια της οργάνωσης του μαθητικού φεστιβάλ «Cineμάθεια» από προσεχές ενημερωτικό έγγραφο.

Ωστόσο, ιδέες για το θέμα: «Η σιωπή των αγαλμάτων ιστορεί …» μπορείτε να αντλήσετε και από σχετικό υλικό που έχει αναρτηθεί στο δικτυακό τόπο του Τομέα Σχολικών Δραστηριοτήτων: <http://drasischiou.weebly.com/>

Στη διάθεσή σας για τυχόν απορίες και ερωτήματα

Στέλλα Τσιροπινά

Υπεύθυνη Τομέα Σχολικών Δραστηριοτήτων

Δ.Δ.Ε. Χίου